Naamstorm begin broei oor Kaapstad se lughaweFoto: Ashley Mills, saairforce.co.za ŉ Storm oor planne van die SAKP om glo Kaapstad se lughawe na Chris Hani te vernoem, is aan die broei nadat die oud-politikus Peter Marais deur sy Facebook-bladsy, alle Khoi, San en Griekwas opgeroep het om dit teen te staan. “Oor ons dooie liggaam,” skryf Marais, wat voorheen ook as premier van die Wes-Kaap gedien het. “Ons sal nou ons stemme moet laat hoor en daarop aandring dat die lughawe na ‘n Khoi- of Griekwa-leier vernoem word. Watter verbintenis het Hani met die Wes Kaap? Absoluut niks. Vriende, laat ons nou ons eie veldtog begin en gesamentlik oor ‘n naam vir ons lughawe besluit.” In ŉ volgende plasing skryf hy: “Kapenaars, ons sal moet opskud as ons nie die Kaapstadse lughawe na ‘n kommunis Chris Hani vernoem wil hê nie. En dit nogal in ‘n stad waar daar 80% gelowige mense woon.” Volgens Marais het DA-LP Beverley Schaffer, provinsiale voorsitter van die landbou- en toerismekomitee, aan die media gesê dat sy geen beswaar daarteen het nie, solank ‘n publiekedeelname-proses gevolg word. “Ons weet wat dit sal beteken,” het Marais hierop gesê. “Die ANC ry honderde ondersteuners na sulke ”publieke” vergaderings toe om hul voorstelle kamma te steun. Ons moet dadelik ‘n leiersvergadering reël.”